The National Conference on Agriculture for Kharif Campaign-2016 was organized on 11th and 12th April, 2016 at NASC Complex, Pusa, New Delhi.
نئی دہلی،13۔اپریل ۔خریف مہم 2016 کے لئے زراعت پر 11 و 12 اپریل 2016 کو این اے ایس سی کامپلیکس پوسہ نئی دہلی میں ایک دوروزہ قومی کانفرنس کا اہتمام کیا گیا ۔مرکزی وزیر زراعت وکسانوں کی بہبود جناب رادھا موہن سنگھ نے اپنی تقریر سے اس کانفرنس کا افتتاح کیا ۔ اس کے ساتھ ہی زراعت اور کسانوں کی بہبود کے محکمے کے وزیر مملکت ڈاکٹر سنجیو بالیان نے بھی کانفرنس سے خطاب کیا۔ کانفرنس کی صدارت زراعت ،تعاون باہمی اور کسانوں کی بہبود کے محکمے کے سکریٹری موصوف نے کی ۔ اس کے ساتھ ہی مویشی پروری ،ڈیری اورماہی پروری کے سکریٹری اورآئی سی اے آر کے ڈائریکٹر جنرل زرعی تحقیق وتعلیم کے محکمے (ڈی اے آر ای ) کے سکریٹری نے بھی اس کانفرنس سے خطاب کیا اور ایگریکلچر پروڈکشن کمشنر ز / زراعت ،باغبانی ،مویشی پروری ،ڈیری کے محکمے کے سکریٹری نیز ریاستی سرکار وں کے زراعت ،باغبانی ،مویشی پروری، ڈیری اور ایگریکلچر مارکیٹنگ اینڈ کوآپریشن کے افسران اور آئی سی اے آر ، ایگریکلچرریسرچ اینڈ ایجوکیشن (ڈی اے آر ای ) کے سینئیر افسران کے ساتھ ساتھ زراعت ،تعاون باہمی ، کسانوں کی بہبود کے محکمے (ڈی اے سی اینڈ ایف ڈبلیو ) مویشی پروری ، ڈیری اور ماہی پروری کے محکمے ، فرٹیلائزر کے محکمے ، نیتی آیوگ اور ریزرو بینک آ ف انڈیا کے افسران نے بھی اس دوروزہ کانفرنس میں شرکت کی ۔ اس موقع پراپنی افتتاحی تقریر میں جناب رادھا موہن سنگھ نے کہا کہ دوبرس سے مسلسل خشک سالی کے تناظر میں اس سال کی خریف کانفرنس انتہائی اہمیت کی حامل ہے کیونکہ مسلسل خشک سالی کے نتیجے میں سرکار کی وہ عہد بستگی بھی متاثر ہوئی ہے جس میں وعدہ کیا گیا تھا کہ 2022 تک کسانو ں کی آمدنی دو گنی کردی جائے گی۔جناب رادھا موہن سنگھ نے کہا کہ اب ملک کم بارش کی صورت حال کا سامنا کرنے کے لئے پوری طرح تیار ہے۔ انہوں نے کہا کہ پچھلے سال بارش میں بارہ فیصد کمی اور اس سے پچھلے سال 14 فیصد کمی کے باوجود 2015 اور 2016 میں اناج کی مجموعی پیداوار کا اندازہ 253.16 لاکھ میٹرک ٹن لگایا گیا ہے ۔ جبکہ سال 2014 اور 15 میں 252.02 لاکھ میٹرک ٹن اناج کی مجموعی پیداوار کی اندازہ کاری کی گئی تھی۔ انہوں نے کہا کہ موسموں کے نشیب وفراز کے نتیجے میں آئندہ 6 برسوں کے دوران کسانوں کی آمدنی محض فصلوں کی پیداوار سے دو گنی کیا جانا ممکن نہ ہوسکے گا اور اس کے لئے ماہی پروری ،ڈیری ،مویشی پروری جیسے محکموں کو مربوط کاشت کاری کی جامع حکمت عملی میں شامل کرنا ضروری ہوگا۔ پانی کو چونکہ زراعت میں کلیدی وسیلے کی حیثیت حاصل ہوتی ہے اس لئے موجودہ بجٹ میں آبی وسائل تعمیرکئے جانے اور آبی وسائل کی صلاحیت میں اضافہ کرنے کے لئے خاص تخصیص کی گئی ہے۔ سرکار نے مٹی میں غذائیت پیدا کئے جانے کے لئے ضروری فرٹیلائز ر کے استعمال کے فروغ کے لئے ایک جامع سوائل ہیلتھ کارڈ (ایس ایچ سی ) اسکیم شروع کی ہے۔ اس سلسلے میں ریاستی سرکاریں مٹی کے 90 لاکھ نمونے پہلے ہی حاصل کرچکی ہیں اور 60 لاکھ کا تجزیہ بھی کیا جاچکا ہے۔اس کے ساتھ ہی انہوں نے اس بات پر بھی زور دیا کہ کسان حلقوں میں سوائل ہیلتھ کارڈ کے بارے میں بیداری پیدا کی جائے ۔ اس سلسلے میں انہوں نے پرمپرا گت کرشی وکاس یوجنا (پی کے وی وائی ) کا ذکرکرتے ہوئے کہا کہ یہ اسکیم ملک گیر پیمانے پر مشن کے طریقے سے رو بہ عمل لائی جارہی ہے تاکہ خاص طور سے بارش والے اور پہاڑی علاقوں میں آر گینک فارمنگ کو فروغ دیا جاسکے ۔ جناب رادھا موہن سنگھ نے زور دے کر کہا کہ کسانوں کو خاطر خواہ اجرت حاصل ہونے کو یقینی بنایا جانا چاہئے تاکہ ان کی آمدنی میں اضافہ ہوسکے ۔زراعت کے شعبے میں مارکیٹنگ کی اصلاحات کی تفصیل بیان کرتے ہوئے جناب رادھا موہن سنگھ نے کہا کہ سرکار نیشنل ایگریکلچرل مارکیٹ (این اے ایم ) کے نام سے ایک اسکیم شروع کرنے جارہی ہے ۔ اس اسکیم کا آغاز 14 اپریل 2016 سے ہوگااور ستمبر 2016 تک ملک کے 200 بازار اور مارچ 2017 تک مزید 200 بازار اس اسکیم میں شامل کرلئے جائیں گے۔ م ن ۔م و ۔س ش۔رم۔ U-1786 (Release ID :138806)